
讘讘讗 讘转专讗 拽诇讗 注"讘 - 驻讬专讜砖 砖讟讬讬谞讝诇抓

诪诪讗讬 [诪诪讛] 诪住讬拽 讗转讛 讚讘讞讚 讘讬 讚讬谞讗 讗讬转拽讜谉 [砖讘讘讬转 讚讬谉 讗讞讚 谞转拽谞讜] 砖转讬 讛转拽谞讜转, 讙诐 注讘讜专 讘谞讬诐 讝讻专讬诐 讜讙诐 诇讙讘讬 讘谞讜转, 砖诪砖讜诐 讻讱 讗转讛 诪讘讬谉 砖诇砖讜谉 诪转谞讛 讜讬专讜砖讛 谞讗诪专讜转 讻讛诪砖讱 讗讞讚? 讚诇诪讗 讘转专讬 讘讬 讚讬谞讗 讗讬转拽讜谉 [砖诪讗 讘砖谞讬 讘转讬 讚讬谉 谞转拽谞讜] 讜讗诐 讻谉, 讛讬专讜砖讛 讜讛诪转谞讛 讘讗讜转 诪讻讜讞诐 砖诇 砖谞讬 转谞讗讬诐 谞驻专讚讬诐!


 讜诪砖讬讘讬诐:  诇讗 住诇拽讗 讚注转讱 [讬注诇讛 注诇 讚注转讱] 诇讜诪专 讻谉, 讚拽转谞讬 专讬砖讗 [砖讛专讬 砖谞讬谞讜 讘转讞讬诇讛], 讘诪住讻转 讻转讜讘讜转, 拽讜讚诐 诇诪砖谞讛 讝讜: 讝讛 诪讚专砖 讚专砖 专' 讗诇注讝专 讘谉 注讝专讬讛 诇驻谞讬 讞讻诪讬诐 讘讻专诐 讘讬讘谞讛: 讘转谞讗讬 讻转讜讘讛 转讬拽谞讜 讞讻诪讬诐 讗转 砖谞讬 讛讚讘专讬诐, 砖讛讘谞讬诐 讬讬专砖讜 讗转 讻转讜讘转 讗讬诪诐 讜讛讘谞讜转 讬讝讜谞讜 诪谞讻住讬 讛讗讘, 讜讬砖 诇诇诪讜讚 诪讝讛 注诇 讝讛: 诪讛 讛讘谞讬诐 讗讬谞谉 讬讜专砖讬谉 讗诇讗 诇讗讞专 诪讬转转 讗讘讬讛诐, 讗祝 讘谞讜转 诇讗 讬讝讜谞讜 讗诇讗 诇讗讞专 诪讬转转 讗讘讬讛谉; 讜诪注转讛,


讗讬 讗诪专转 讘砖诇诪讗 讘讞讚 讘讬 讚讬谞讗 讗讬转拽讜谉 [谞谞讬讞 讗诐 讗转讛 讗讜诪专 砖讘讘讬转 讚讬谉 讗讞讚 谞转拽谞讜], 讛讬讬谞讜 讚讬诇驻讬谞谉 [讝讛讜 讛讟注诐 砖讗谞讜 诇诪讚讬诐] 转拽谞讛 诪转拽谞讛, 诪转讜讱 讛谞讞讛 砖讗讜转讜 讘讬转 讚讬谉 诪转拽谉 转拽谞讜转 讘诪转讻讜谞转 讚讜诪讛. 讗诇讗 讗讬 讗诪专转 讘转专讬 讘讬 讚讬谞讗 讗讬转拽讜谉 [讗诐 讗转讛 讗讜诪专 砖讘砖谞讬 讘转讬 讚讬谉 谞转拽谞讜] 讘砖转讬 转拽讜驻讜转 砖讜谞讜转, 讛讬讻讬 讬诇驻讬谞谉 [讻讬爪讚 讗谞讜 诇诪讚讬诐] 转拽谞讛 诪转拽谞讛?


讜讚讜讞讬诐: 诪诪讗讬 [诪诪讛] 讗转讛 诪住讬拽 讝讗转? 讚诇诪讗 [砖诪讗] 诇注讜诇诐 讗讬诪讗 [讬讻讜诇 讗谞讬 诇讜诪专] 诇讱 讻讬 讘转专讬 讘讬 讚讬谞讗 讗讬转拽讜谉 [讘砖谞讬 讘转讬 讚讬谉 谞转拽谞讜], 讜讘讬 讚讬谞讗 讘转专讗 转拽讜谉 讻讘讬 讚讬谞讗 拽诪讗 [讜讘讬转 讛讚讬谉 讛讗讞专讜谉 转讬拽谉 讻驻讬 砖转讬拽谉 讘讬转 讛讚讬谉 讛专讗砖讜谉] 讻讬 讛讬讻讬 [讻讱] 砖诇讗 转拽砖讛 转拽谞转讗 讗转拽谞转讗 [转讛讬讛 拽讜砖讬讛 诪转拽谞讛 注诇 转拽谞讛], 讜诇驻讬讻讱 讬讻讜诇 讛讬讛 专' 讗诇注讝专 讘谉 注讝专讬讛 诇诇诪讜讚 诪转拽谞讛 讗讞转 诇讗讞专转. 讗讱 诪爪讚 砖谞讬, 讗讬谉 诇专讗讜转谉 讘讛讻专讞 讻讛诪砖讱 讚讘专讬诐 讗讞讚 诇注谞讬谉 诇砖讜谉 讬专讜砖讛 讜诪转谞讛.


讗 讗诪专 专讘 讬讛讜讚讛 讗诪专 砖诪讜讗诇: 砖讻讬讘 诪专注 讛讻讜转讘 讻诇 谞讻住讬讜 诇讗砖转讜 鈥� 诇讗 注砖讗讛 讗诇讗 讗驻讜讟专讜驻讗 (讗驻讜讟专讜驻讜住讬转),


讻诇讜诪专, 讗谞讜 诪谞讬讞讬诐 砖诇讗 砖诇诇 讗转 讻诇 谞讻住讬讜 诪讬讜专砖讬讜, 讜讻讜讜谞转讜 讗讬谞讛 讗诇讗 诇注砖讜转讛 讗驻讜讟专讜驻住讬转 注诇 谞讻住讬讜, 讻讚讬 诇转转 诇讛 诪注诪讚 讜讻讘讜讚 讗爪诇 讛讬讜专砖讬诐. 讜讘注拽讘讜转 讛诇讻讛 讝讜 讚谞讬诐 讘诪拽专讬诐 讗讞专讬诐, 讜诪拽讚讬诪讬诐: 驻砖讬讟讗 [驻砖讜讟 诇谞讜] 讙诐 讻谉, 砖讗诐 讻转讘 讗转 讻诇 谞讻住讬讜 诇讘谞讜 讛讙讚讜诇 鈥� 讗讬谉 讻讜讜谞转讜 诇转转 诇讜 讛讻诇, 讜诇讗 注砖讗讜 讗诇讗 讗驻讜讟专讜驻讜住 诇讻诇 讛谞讻住讬诐, 讜讗讬谉 诇讜 讗诇讗 讞诇拽讜 讘讬专讜砖讛. 讗讘诇 讗诐 讻转讘 谞讻住讬讜 诇讘谞讜 讛拽讟谉 诪讗讬 [诪讛] 讛讚讬谉? 讛讗诐 讙诐 讻谉 诪谞讬讞讬诐 讗谞讜 砖注砖讗讜 讗驻讜讟专讜驻讜住 注诇 讛谞讻住讬诐. 讗讜 砖诪讗 讻讬讜谉 砖拽讟谉 讛讜讗 讜讗讬谞讜 讬讻讜诇 诇讛讬注砖讜转 注讻砖讬讜 讗驻讜讟专讜驻讜住, 讗讜诇讬 讗讬谉 诪拽讜诐 诇讛谞讬讞 砖诇讻讱 讛转讻讜讜谉 讛讗讘, 讜谞转谉 诇讜 讘讗诪转 讻诇 谞讻住讬讜?


 讜诪砖讬讘讬诐:  讗讬转诪专 [谞讗诪专] 注诇 讻讱, 专讘 讞谞讬诇讗讬 讘专 讗讬讚讬 讗诪专 砖诪讜讗诇: 讗驻讬诇讜 讻转讘 诇讘谞讜 讛拽讟谉 讛诪讜讟诇 讘注专讬住讛 诇讗 拽谞讛 讗转 讛谞讻住讬诐, 讗诇讗 专爪讛 讛讗讘 诇注砖讜转讜 讗驻讜讟专讜驻讜住 讻讚讬 砖讬讻讘讚讜讛讜 讻砖讬讙讚诇.


 讜注讜讚 讗讜诪专讬诐: 驻砖讬讟讗 [驻砖讜讟 诇谞讜] 砖讗诐 讻转讘 讻诇 谞讻住讬讜 诇讘谞讜 讜讗讞专 鈥� 诇讗讞专 讛转讻讜讜谉 诇转转 讞爪讬 讘诪转谞讛, 讜讘谞讜 讛转讻讜讜谉 诇注砖讜转讜 讗驻讜讟专讜驻讜住 注诇 讛讞爪讬 讛讗讞专, 讜讗诐 讛讬讜 讘谞讬诐 谞讜住驻讬诐 诪转讞诇拽 注诪诐 讘讬专讜砖讛. 讜讻诪讜 讻谉, 讗诐 讻转讘 讗转 讻诇 谞讻住讬讜 诇讗砖转讜 讜讗讞专 鈥� 诇讗讞专 讛转讻讜讜谉 诇转转 讞爪讬 谞讻住讬讜 讘诪转谞讛, 讜讗转 讗砖转讜 注砖讛 讗驻讜讟专讜驻讜住 注诇 讛讞爪讬 讛砖谞讬.


 讜讻谉 驻砖讜讟 诇谞讜 讛讚讬谉 讘诪讬 砖讻讜转讘 讻诇 谞讻住讬讜 诇讗砖转讜 讗专讜住讛 砖讟专诐 谞砖讗讛 诇讗砖讛, 讜讻谉 讗诐 讛讬转讛 讝讜 讗砖转讜 讙专讜砖讛 鈥� 讛专讬 讝讛 讘诪转谞讛, 讜诇讗 注砖讗谉 讗驻讜讟专讜驻讜住, 砖讘讜讜讚讗讬 讗讬谉 诇讜 注谞讬谉 诇讻讘讚谉 讘驻谞讬 讬讜专砖讬讜.


讗讬讘注讬讗 诇讛讜 [谞砖讗诇讛 诇讛诐, 诇诇讜诪讚讬诐]: 讗诐 讻转讘 讻诇 谞讻住讬讜 诇讘转 讗爪诇 讛讘谞讬诐, 讻诇讜诪专, 讻砖讬砖 诇讜 讙诐 讘谞讬诐, 讗讜 讗砖讛 讗爪诇 讛讗讞讬诐, 讻砖诇讗 讛讬讜 诇讜 讘谞讬诐 讗诇讗 专拽 讗讞讬诐, 讗讜 讗砖讛 讗爪诇 讘谞讬 讛讘注诇 砖讗讬谞诐 讘谞讬讛, 诪讛讜? 讛讗诐 讗谞讜 讚谞讬诐 讗转 讛讻转讬讘讛 讛讝讗转 讻诪转谞讛, 讗讜 讻讗驻讜讟专讜驻住讜转?


讗诪专 专讘讬谞讗, 诪砖诪讬讛 [诪砖诪讜] 砖诇 专讘讗: 讘讻讜诇讛讜 [讘讻讜诇诐] 讘讻诇 讛谞砖讬诐 讛诪谞讜讬讜转 讻讗谉 诇讗 拽谞讛, 诇讗 拽谞转讛 讛讗砖讛, 讗诇讗 谞注砖转讛 讗驻讜讟专讜驻讜住讬转 讘诇讘讚, 诇讘专 [讞讜抓] 诪讗砖转讜 讗专讜住讛 讜讗砖转讜 讙专讜砖讛. 讝讜 讛讬转讛 砖讬讟讛 讗讞转 讘砖诐 专讘讗. 讜讗讬诇讜 专讘 注讜讬专讗 诪砖诪讬讛 [诪砖诪讜] 砖诇 专讘讗 讗诪专: 讘讻讜诇讛讜 拽谞讬 [讘讻讜诇诐 拽讜谞讛] 讗转 讛谞讻住讬诐 讘诪转谞讛, 诇讘专 [讞讜抓] 诪讛讗砖讛 讗爪诇 讛讗讞讬谉 讜讗砖讛 讗爪诇 讘谞讬 讛讘注诇, 砖专拽 讘讗诇讛 诇讗 谞转讻讜讜谉 讗诇讗 诇诪谞讜转谉 讻讗驻讜讟专讜驻讜住.

